Արշակ Ավարտակյան

Արշակ Ավարտակյան (), խորհրդային և հայկական բռնցքամարտիկ, ԽՍՀՄ ժողովուրդների 10-րդ Սպարտակիադայի մրցանակակիր (1991), Հայաստանի կրկնակի չեմպիոն (1993, 1994), աշխարհի առաջնության մրցանակակիր (1993)։ ԽՍՀՄ սպորտի վարպետ (1989), Հայաստանի միջազգային դասի սպորտի վարպետ (1993)։

Կենսագրություն 
Արշակ Ավարտակյանը ծնվել է 1972 թվականի փետրվարի 11-ին Երևանում։ Բռնցքամարտով սկսել է զբաղվել 10 տարեկանում Լևոն Նոխուդյանի գլխավորությամբ։ 1980-ականներից 1990-ական թվականներին դասվել է խորհրդային ծանր քաշային լավագույն բռնցքամարտիկների շարքում։ 1990 թվականին ընդգրկվել է ԽՍՀՄ բռնցքամարտի ազգային հավաքականի կազմում և դարձել «Golden belt» (Բուխարեստ, Ռումինիա) և «Istvan Dobo» (Էգեր, Հունգարիա) միջազգային մրցախաղերի հաղթող։ 1991 թվականին եղել է ԽՍՀՄ գավաթի եզրափակչի մասնակից և ԽՍՀՄ ժողովուրդների 10-րդ Սպարտակիադայի բրոնզե մրցանակակիր։

Ավարտակյանը ԽՍՀՄ փլուզումից հետո Հայաստանը ներկայացրել է միջազգային մրցույթներում։ 1993 թվականին Տամպերեում կայացած բռնցքամարտի աշխարհի առաջնության ժամանակ հաղթել է Թուրքիայի և Խորվաթիայի մարզիկներին՝ հասնելով կիսաեզրափակիչ։ Այստեղ զիջել է վրաց մարզիկ Գեորգի Կանդելակիին և նվաճել բրոնզե մեդալ։

1994 թվականին ավարտել է իր սպորտային կարիերան։ 1994-2010 թվականներին ապրել է ռուսական Տոլյատի քաղաքում, որտեղ զբաղվել է ձեռնարկատիրական գործունեությամբ։ Հետագայում վերադարձել է Հայաստան։ 2011 թվականից աշխատում է Երևանի Արաբկիրի սպորտային մանկապատանեկան դպրոցում՝ որպես մարզիչ։ Նրա սաներից է Հայաստանի չեմպիոն, Կազանի Ունիվերսիադայի մրցանակակիր Հենրիկ Մոկոյանը։

Ծանոթագրություններ

Արտաքին հղումներ 
 Պրոֆիլը The-sports.org կայքում

Հայ բռնցքամարտիկներ
ԽՍՀՄ սպորտի վարպետներ
Բռնցքամարտիկներ այբբենական կարգով